Folketing
2010-04-21

Det er jo en erkendelse, der kommer, fordi der opstår en debat, og de citater, der i øvrigt er henvist til i spørgsmålet, er jo udenrigsministerens egne citater, nemlig at det var et snakkemøde, og det var udtryk for småstatsmentalitet at deltage. Vi stillede spørgsmålene for et par uger siden i Folketingssalen for at høre, hvad det er, der er småstatsmentalitet i forbindelse med at mødes med USA's udenrigsminister og Canadas udenrigsminister i et område, der har vitale danske interesser. Vi kender jo ikke indholdet af mødet, men vi får at vide, at der ikke bliver truffet beslutninger. Først lang tid efter bliver der så lagt en notits ud på Udenrigsministeriets hjemmeside, hvoraf det fremgår, at det ikke en, men ti gange er nævnt, at der er blevet truffet en beslutning, altså at man er nået til enighed om de konklusioner, der har været lagt op til. Det er da for mig at se et møde, hvor der er blevet truffet beslutninger, og hvor ministeren har bortprioriteret at deltage. Det, vi efterlyser, er jo bare, at ministeren giver os medhold og siger: Ja, det var en fejl, jeg skulle have deltaget. Sådan er det.